ผู้อำนวยการรักษาความมั่นคงภายในภาค 4 สั่งเร่งติดตามตัวกลุ่มคนร้ายก่อเหตุโจมตีเจ้าหน้าที่ชุดคุ้มครอง ตำบลปะกาฮารัง จังหวัดปัตตานี เพื่อคืนความเป็นธรรมให้ผู้เสียชีวิตและผู้ได้รับบาดเจ็บ
พันเอก ปราโมทย์ พรหมอินทร์ โฆษกกองอำนวยการรักษาความมั่นคงภายในภาค 4 ส่วนหน้า เปิดเผยว่า ภายหลังเกิดเหตุกลุ่มคนร้ายเข้าโจมตีเจ้าหน้าที่ชุดคุ้มครอง ตำบลปะกาฮารัง จังหวัดปัตตานี ขณะปฏิบัติหน้าที่ประจำด่านตรวจเมื่อคืนวันที่ 23 กรกฎาคมที่ผ่านมา เป็นเหตุให้เจ้าหน้าที่เสียชีวิต 4นาย และบาดเจ็บสาหัส 2 นาย         โดยผู้อำนวยการรักษาความมั่นคงภายในภาค 4 สั่งการให้หน่วยเฉพาะกิจปัตตานี จัดกำลังเข้าช่วยเหลือและเร่งติดตามบังคับใช้กฏหมายกับกลุ่มคนร้ายที่ก่อเหตุครั้งนี้ และในนามของกองอำนวยการรักษาความมั่นคงภายในภาค 4 ส่วนหน้า ขอแสดงความเสียใจกับญาติและครอบครัวของวีรบุรุษทั้ง 4 นาย ที่ได้อุทิศตนด้วยความทุ่มเท เสียสละจนถึงวาระสุดท้ายของชีวิต โดยทุกนายจะได้รับการปูนบำเหน็จความดีความชอบขั้นสูงสุด พร้อมกับจะดูแลด้านสิทธิกำลังพลและสวัสดิการต่างๆอย่างดีที่สุด        สำหรับเหตุการณ์ที่เกิดขึ้นครั้งนี้ เป็นอีกหนึ่งความพยายามของกลุ่มคนร้ายในการสร้างสถานการณ์ความรุนแรงโดยไม่เลือกเป้าหมาย อีกทั้งได้กระทำต่อประชาชนผู้บริสุทธิ์และเจ้าหน้าที่รัฐ ถือเป็นบทเรียนสำคัญที่กองอำนวยการรักษาความมั่นคงภายในภาค 4 ส่วนหน้า ต้องนำมาทบทวนปรับเปลี่ยนวิธีการปฏิบัติงานให้เหมาะสมและมีประสิทธิภาพมากขึ้น พร้อมยืนยันในแนวทางแก้ปัญหา จะไม่ใช้ความรุนแรงนอกกระบวนการยุติธรรมตอบโต้ แต่จะใช้มาตรการทางกฏหมายเข้าดำเนินการกับกลุ่มคนร้ายที่ก่อเหตุในครั้งนี้อย่างเด็ดขาด เพื่อคืนความเป็นธรรมให้ผู้เสียชีวิตและได้รับบาดเจ็บโดยเร็วที่สุด         หากพบเบาะแสคนร้ายขอให้แจ้งเจ้าหน้าที่ทราบ หรือแจ้งสายด่วน 1341 ได้ตลอด 24 ชั่วโมง